text: महात्‍मा बुद्ध को पीएम ने शांति, करुणा, भाईचारे का प्रतीक बताया। उन्‍होंने कहा कि बुद्ध पूर्णिमा हर भारतीय के लिए विशेष दिन है। हमें गर्व होना चाहिए कि भारत करुणा, सेवा और त्याग की शक्ति दिखाने वाले महामानव भगवान बुद्ध की धरती है, जिन्होंने विश्वभर में लाखों लोगों का मार्गदर्शन किया। हम बुद्धिस्‍ट टूरिज्‍म के लिए इंफ्रास्‍ट्रक्‍चर विकसित कर रहे हैं, जो दक्षिण-पूर्वी एशिया के महत्वपूर्ण स्थानों को, भारत के खास बौद्ध स्थलों के साथ जोड़ता है। भारत सरकार कई बौद्ध मंदिरों के पुनरुद्धार कार्यों में भागीदार है। इसमें म्यांमार में बागान में सदियों पुराना वैभवशाली आनंद मंदिर भी सम्मलित है।